Vermiste ma se liggaam gevindJann en Landi Prinsloo. (Foto: Facebook) Die liggaam van die Pretoriase ma wat Donderdag spoorloos verdwyn het, is gevind. AO Johan van Dyk, polisiewoordvoerder vir die Tshwane-distrik, het aan Maroela Media bevestig dat Landi Prinsloo (39) se liggaam Vrydag in die Pienaarsrivier, noord van Pretoria, aangetref is. Prinsloo is Donderdagaand as vermis aangemeld nadat sy geen afsprake die dag nagekom het nie. ŉ Grootskaalse soektog is van stapel gestuur en haar motor is later op die Molotopad by die K9-hondeskool opgespoor. Haar klere, skoene, baadjie, sleutels en selfoon is ook langs die betrokke rivier gevind. Volgens Van Dyk het polisieduikers en verskeie reddingspanne vanaf Prinsloo se motor al langs die rivier na haar gesoek. “Hulle het haar liggaam gekry en later op ŉ vuurwapen afgekom. Die vuurwapen is sowat 300 m van haar liggaam gevind.” Dit is nie duidelik of die vuurwapen met Prinsloo verbind kan word nie. Die polisie het intussen ŉ geregtelike doodsondersoek van stapel gestuur en ondersoek die saak verder. Prinsloo se man, Jann of Jannie soos hy aan familie bekend is, kon nog nie bereik word vir kommentaar nie. Die egpaar het drie jong kinders van onderskeidelik twee, vier en nege jaar oud saam.